S-335/2006

Mál þetta, sem dómtekið var 12. maí sl., var höfðað með ákæru ríkissaksóknara, útgefinni 23. febrúar 2006, á hendur ákærða, G-x-x F-x-x U-x-x F-x-x, venesúelskum ríkisborgara, fæddum 27. nóvember 1984, fyrir sérstaklega hættulega líkamsárás, með því að hafa aðfaranótt laugardagsins 6. ágúst 2005, við skemmtistaðinn Traffic, Hafnargötu 30, Keflavík, ítrekað lagt til A-kk-ef K-x-x A-x-x, bandarísks ríkisborgara, hermanns í varnarliðinu á Keflavíkurflugvelli, með brotinni flösku, þannig að hann hlaut stungusár á vinstri mjöðm, vinstri upphandlegg og vinstri holhönd.

Háttsemi ákærða er talin varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar.

Af hálfu A-kk-ef K-x-x A-x-x, fæddum 13. júní 1983, er krafist skaðabóta að fjárhæð kr. 404.580, ásamt vöxtum samkvæmt 8. gr. laga um vexti og verðtryggingu frá 6. ágúst 2005 til birtingardags skaðabótakröfunnar og einum mánuði betur en með dráttarvöxtum frá þeim degi til greiðsludags, sbr. 9. gr. sömu laga.

Af hálfu E-kk-ef G-kk-ef, kennitala 000000-0000, er krafist skaðabóta að fjárhæð kr. 395.765, auk 4,5 % vaxta frá 6. ágúst til 28. nóvember 2005, en með dráttarvöxtum samkvæmt 9. gr., sbr. 1. mgr. 6. gr. laga nr. 38/2001 frá þeim degi til greiðsludags.

Ákærði krefst aðallega sýknu af kröfum ákæruvaldsins og að skaðabótakröfum á hendur honum verði vísað frá dómi. Til vara krefst ákærði vægustu refsingar er lög leyfa og að refsingin verði skilorðsbundin, að skaðabótakrafa A-kk-ef K-x-x A-x-x verði lækkuð, en skaðabótakröfu E-kk-ef G-kk-ef vísað frá dómi.

Verjandi ákærða krefst málsvarnarlauna.

I.

Laugardaginn 6. ágúst 2005, kl. 02:46 barst lögreglunni í Keflavík tilkynning um hópslagsmál við skemmtistaðinn Traffic við Hafnargötu 30 í Keflavík. Við komu á vettvang var lögreglu bent á aðila í bifreiðinni RI-982, sem sagðir voru tengjast slagsmálunum. Voru þeir sagðir vopnaðir hnífum. Lögreglan ræddi við þá er í umræddum bíl voru og að sögn lögreglu brugðust þeir illa við afskiptum lögreglu og vildu lítið ræða við hana. Vitni, sem kváðust hafa séð það sem gerðist, kváðu aðila í umræddri bifreið hafa stungið annan mann sem væri farinn af vettvangi illa slasaður með leigubifreið. Fram kemur í frumskýrslu lögreglu að í átökunum hafi hægri afturrúða bifreiðarinnar RI-982 brotnað.

Á vettvangi gáfu sig á tal við lögreglu tvö vitni sem sögðust vera vitni að líkamsárásinni.

R-x-x Price varnarliðsmaður kvaðst hafa séð er aðili mjóleitur og svartur á hörund, með derhúfu og í hvítum bol steig upp úr bifreiðinni RI-982 með hníf í vinstri hendi. Hann hefði ráðist á annan aðila sem fór síðan í leigubifreið frá Traffic.

H-kvk-nf B-kvk-nf H-kvk-nf kvaðst hafa verið að ganga frá skemmtistaðnum Paddy's að Traffic er hún sá aðila hvíta á hörund, er hún taldi vera Íslendinga, vera að “böggast” í aðilum sem voru svartir á hörund. Kvað hún lítinn og smágerðarn aðila, svartan á hörund og beran að ofan, hafa flogist á við annan aðila, hvítan á hörund, hugsanlega í rauðum bol. Þetta hefði átt sér stað fyrir utan verslunina Gallerý á Hafnargötu 32. Hvíti aðilinn hefði síðan farið í leigubifreið fyrir utan Traffic. Hún kvað 2-3 aðila, hvíta á hörund, hafa verið með aðilanum sem var hvítur á hörund.

Er lögregla kom á vettvang var bifreiðin RI-982 í bifreiðastæði. Var lögreglu tjáð að bifreiðinni hefði verið bakkað úr bifreiðastæði en lagt strax aftur í annað stæði er lögreglan kom á vettvang.

Lögreglan handtók alla er í framangreindri bifreið voru. Samkvæmt lögreglu var þar um að ræða H-kvk-þf K-kvk-þf V-kvk-þf, er sat vinstra megin í aftursæti, við hlið hennar hefði setið E-kvk-nf C-x-x M-x-x, í hægra aftursæti hefði ákærði setið, ber að ofan, svartur á hörund og hefði hann haldið á brotnum flöskuhálsi af bjórflösku. Hægri hönd hans hefði verið alblóðug. Í farþegasæti fram í hefði D-x-x J-x-x E-x-x P-x-x setið. Hann sé svartur á hörund og hefði hann verið klæddur í svartan hlýrabol með svartan klút á höfði. Í ökumannssæti hefði J-x-x C-x-x A-x-x S-x-x setið. Hann sé svartur á hörund og hefði hann verið klæddur í hvítan bol og bláar buxur.

Fram fór vettvangsrannsókn af hálfu rannsóknarlögreglunnar í Keflavík sem naut aðstoðar tæknideildar lögreglunnar í Reykjavík.

II.

Ákærði gaf skýrslu hjá lögreglu sama dag og hann var handtekinn. Kvaðst hann hafa verið á diskóteki ásamt vinum sínum C-x-x, D-x-x, E-kvk-þgf og H-kvk-þgf. Er þau hefðu verið að fara hefðu Ameríkanar farið að ásælast E-kvk-þgf í anddyrinu. Ameríkanarnir hefðu farið að rífast við D-x-x og C-x-x. Þetta hefði snúist upp í fyllerísrugl og móðganir sem enduðu með slagsmálum þar sem allir fóru að slást, líka stúlkurnar. Slagsmálin hefðu farið fram úti á götu. Um leið og lætin byrjuðu hefðu stúlkurnar farið að gráta og síðan farið að hjálpa þeim að slást. Þau hefðu verið þarna fimm á móti öllum Ameríkönunum. Þau hefðu síðan komist frá slagsmálunum og hlaupið í bílinn sinn og ætlað í burtu, en ekki getað startað bílnum og hefði fjöldi Ameríkana umkringt bílinn og verið með brotnar flöskur. Þeir hefðu hrist bílinn og ætlað að velta honum og síðan brotið rúðu í bílnum og eiginlega rifið hægri hurð bílsins af í bræði sinni. Þeir hefðu reynt að kýla þau inn um brotna rúðuna. Þau hefðu því farið út og slagsmálin byrjað aftur. Í því hefði lögreglan komið á vettvang.

Aðspurður kvaðst ákærði ekki hafa slegist við neinn ákveðinn Ameríkana heldur alla hrúguna. Sumir hefðu sparkað í hann. Hann kvað Ameríkanana hafa átt upptökin að átökunum. Þeir hefðu verið að ögra þeim á diskótekinu og reka axlirnar í þau.

Ákærði neitaði að hafa stungið Ameríkana umrædda nótt. Hins vegar minntist hann þess að hafa hent flösku í þann sem særðist. Hann kvað alla hafa verið að slást hverjir við aðra. Ákærði kvaðst ekki hafa verið vopnaður, en skurð sem hann var með í kverk þumalfingurs og vísifingurs hefði hann fengið er rosastór Ameríkani reyndi að draga hann út um brotna rúðu á bílnum. Hann kvað út um allt hafa verið brotnar flöskur og hefðu allir verið að henda brotnum flöskum. Hann neitaði því að hafa verið að handleika brotna flösku um nóttina.

Ákærði kannaðist ekki við að hnífar hefðu verið handleiknir um nóttina. Menn hefðu verið með flöskur en ekki hnífa. Hann hefði legið á jörðinni með hendurnar fyrir augunum meðan aðrir voru að sparka í hann. Það hefðu verið svo margir á móti þeim.

Ákærði kvaðst hafa verið mjög fullur þessa nótt eftir að hafa drukkið romm, tequila og bjór.

Önnur skýrsla var tekin af ákærða 11. nóvember sl. Kvaðst hann þá standa við fyrri framburð sinn Hann hefði eingöngu lent í handalögmálum við varnarliðsmenn, en ekki verið með flösku. Hann kvaðst ekki vita alveg hvernig málin atvikuðust, en mikið hefði verið um handalögmál og mikið af flöskum hent. Kvaðst hann ekki vita hver hefði veitt varnarliðsmanninum áverkana með flöskunni, en allt hefði gerst mjög hratt.

Er lögregla benti ákærða á að fjöldi vitna hefði gefið lýsingu á árásarmanni, þ.e. þeim er veitti varnarliðsmanni áverka með flösku og að lýsingin ætti við hann, kvaðst ákærði ekki muna eftir neinu slíku. Er ákærða var kynnt að hann hefði haldið á blóðugu flöskubroti við handtökuna og verið blóðugur sjálfur þá kannaðist ákærði ekki við það.

Í skýrslu sinni fyrir dómi neitaði ákærði enn sök. Skýrði hann svo frá að hann hefði verið búinn að drekka mikið áfengi áður en hann kom á Traffic umrætt sinn. Hann kvað ameríska hermenn hafa verið þar umrætt kvöld, m.a. A-kk-þf sem hefði talað ensku við hann sem hann skildi ekki. H-kvk-nf kærasta hans hefði komist í uppnám og viljað fara út. Ákærði kvaðst því hafa farið út með vinafólki sínu og að bílnum sem þau voru á. Þá hefði allt fyllst af fólki sem nálgaðist þau. Hann hefði ekki skilið neitt af því sem sagt var. Allt í einu hefðu átök brotist út. A-kk-nf og tveir vinir hans hefðu ráðist á hann. Þeir A-kk-nf hefðu aldrei slegist tveir einir. Þeir hefðu allir ráðist á hann. Allir hefðu ráðist á alla, einnig á kærustu hans. Hann kvað hnapp af fólki hafa verið í slagsmálum. Aðspurður hvernig hann hefði staðið kvaðst hann ekkert muna þar sem hann hefði verið svo drukkinn. Hann gæti því hvorki lýst því hvernig hann réðst á aðra né hvernig aðrir réðust á hann. Hann hefði verið algert fórnarlamb þarna. Þarna hefðu verið margir dökkir á hörund að slást bæði vinir hans og varnarliðsmenn. Hann kvaðst ekki geta lýst slagsmálunum. Hann kvað alla Ameríkanana hafa slegist við þau og alla hafa verið að henda flöskum út um allt. Sjálfur hefði hann hent flösku inn í hópinn þar sem allir voru.

Er ákærða var kynntur framburður A-kk-ef um flöskuna sem ákærði hélt á og um stungur þær er ákærði hefði veitt honum kvaðst hann ekki muna eftir því og kvaðst hann ekki muna hvort þessi frásögn A-kk-ef gæti verið rétt. Hann kvaðst þó kannast við að hafa kastað flösku í höfuðið á A-kk-þgf. Kvaðst hann hafa kastað flöskunni í A-kk-þf til að verja sig. Hann kvað þau síðan hafa reynt að komast í burtu og hlaupið að bílnum. Ameríkanarnir hefðu hins vegar ráðist á bílinn og brotið rúður í honum og rifið hurð af honum. Ákærði kannaðist ekki við að hafa haldið á brotinni bjórflösku er lögreglan kom að bifreiðinni.

III.

Ætlaður árásarþoli, vitnið A-kk-nf K-x-x A-x-x varnarliðsmaður, gaf skýrslu hjá lögreglu þann 10. ágúst sl. Kvaðst hann hafa farið í leigubíl frá skemmtistaðnum Top of the Rock á Keflavíkurflugvelli umrædda nótt með félögum sínum og farið á skemmtistaðinn Traffic í Keflavík. Um leið og hann kom inn á staðinn hefði stúlka sem hann taldi að héti H-kvk-nf tekið um handlegg hans og tekið hann með sér út á dansgólfið þar sem þau dönsuðu. Um leið hefðu, að sögn vina hans, tveir karlmenn staðið upp úr sætum sínum og gengið að þeim. Þeir hefðu báðir verið svartir á hörund og annar þeirra með hár fléttað í smáfléttur og greitt aftur þétt að höfðinu. Hann hefði kannast við þann með flétturnar enda lent í útistöðum við hann áður. Það væri sá sami og stakk hann um nóttina. Það næsta sem hann mundi hefði verið það að hann var kominn út fyrir Traffic en ekki mundi hann hvers vegna. Kvaðst hann minnast þess að hafa staðið andspænis manninum með flétturnar og átök að hefjast. Maðurinn hefði haldið á bjórflösku í hægri hendi og hent flöskunni að honum. Hann hefði beygt höfuðið fram er hann sá flöskunni kastað að sér og hefði flaskan lent ofarlega á hnakka hans. Hann kvaðst næst muna eftir sér nokkrum sekúndum síðar þar sem hann gekk afturábak, hörfandi. Maðurinn með flétturnar hefði fylgt honum eftir með brotna flösku sem hann hélt á í hægri hendi. Hann hefði séð manninn sveifla hendinni að sér og hefði hann þá gert sér grein fyrir því að hann hafði orðið fyrir stungu í vinstri síðu við mittisstað. Hann hefði verið í hvítum ermalausum bol og séð þar sem hann litaðist blóði við stungustað. Næst muni hann eftir að hafa staðið með bakið að bifreið og stúlka haldið honum að bifreiðinni. Maðurinn hefði komið að honum, enn með brotna flösku í hendi, og kvaðst hann þá hafa losað um tak stúlkunnar sem ýtt hafði honum upp að bílnum. Hann hefði fært sig að manninum og lyft vinstri hendi til varnarhöggs. Þá hefði maðurinn stungið hann undir vinstri handarkrikann. Hann hefði þá heyrt einhvern segja: ”he's bleeding, he's bleeding.” Hann hefði þá gripið í armkrikann og orðið ljóst að honum blæddi talsvert. Í þann mund hefði tómur leigubíll komið að Traffic og hefði hann þá hlaupið að honum og sest í aftursætið. Varnarliðsmaðurinn J-x-x Q-x-x R-x-x hefði komið með honum og leigubíllinn ekið þeim á hersjúkrahúsið í varnarstöðinni. Hann kvaðst hafa verið búinn að neyta umtalsverðs magns áfengis umrætt sinn og verið drukkinn.

Í skýrslu sinni fyrir dóminum skýrði A-kk-nf svo frá að hann hefði verið á skemmtistað á Keflavíkurflugvelli umrætt kvöld með félögum sínum. Þeir hefðu síðan ákveðið að fara á skemmtistaðinn Traffic í Keflavík. Um leið og hann var kominn inn á þann stað hefði stúlka sem hann þekkti og heitir H-kvk-nf gripið í hann og þau farið að dansa. Er þau höfðu dansað nokkra stund hefðu tveir karlmenn komið upp að honum. Engin orðaskipti hefðu átt sér stað en hann haldið að þeir hefðu ekki verið enskumælandi. Kvaðst hann hafa vitað að annar maðurinn, ákærði, hefði viljað slást við hann. Leikurinnn hefði síðan færst út af skemmtistaðnum og þeir verið í áflogastellingum. Hann hefði þá veitt því athygli að ákærði var með flösku sem hann henti í vitnið. Hann hefði beygt sig og flaskan lent á hnakka hans. Hann kvað ákærða síðan hlotið að hafa náð í aðra flösku og brotið. Síðan hefðu verið ýfingar og pústrar milli þeirra. Hann hefði síðan fundið er ákærði stakk hann í vinstri hlið. Um leið hefði hann heyrt einhvern kalla:”hann stakk hann.” Hann hljóti síðan að hafa hörfað. Hann kvað tvær konur hafa haldið honum upp að bifreið og hefði hann snúið baki í hana. Hann hefði þá séð ákærða koma í áttina til sín. Hann hefði þá ýtt konunum frá sér svo hann yrði ekki varnarlaus. Hann hefði stigið skref fram á við og pústrar hafist milli hans og ákærða. Hefði hann þá séð að ákærði gerði sig líklegan til að stinga hann og hefði hann því lyft vinstri hendi í varnarskyni. Ákærði hefði þá stungið hann í vinstri handarkrika. Strax hefði farið að blæða. Hann hefði heyrt einhvern kalla. “Hann stakk hann aftur.” Hann hefði þá hörfað og farið í leigubifreið á hersjúkrahús.

A-kk-nf kvaðst hafa verið ölvaður umrætt sinn, en hann kvaðst þó muna flest, en sum atvik væru þó í þoku.

Hann kvaðst finna fyrir doða í vinstri framhandlegg og sviða. Vöðvinn í vinstri framhandlegg sé í lagi en tilfinningaleysi í húð. Vöðvinn í efri vinstri handlegg sé með þeim hætti að ekki sé hægt að kreppa hann Hann dragist ekki saman. Þá geti hann ekki lyft 6-7 kg. handlóði. Þá finni hann fyrir snöggum sársauka er komi af og til. Um sé að ræða taugaviðbrögð. Honum líði þó vel en geti ekki gert allt sem hann gat áður. Þá séu handleggir hans ekki lengur eins. Hann kvaðst verða skoðaður er hann kemur til Bandaríkjanna þar sem gengið verður úr skugga um hvort eitthvað sé hægt að gera.

Aðspurður kvaðst A-kk-nf hafa vitað að slagsmál yrðu er hann og ákærði gengu út. Um hefði verið að ræða tilfinningu sem mætti lýsa með orðunum “Let's take it outside.” Ákærði hefði verið ógnvekjandi. Hann kvað ákærða áður hafa ráðist að félaga sínum á dansleik í Reykjavík og hefði hann þá komið honum til hjálpar. A-kk-nf kvað slagsmál hans og ákærða þau einu þarna fyrir utan Traffic. Allt hefði skeð svo hratt og virst gerast á örfáum andartökum.

IV.

Vitnið S-x-x K. S-x-x varnarliðsmaður og vinur A-kk-ef gaf skýrslu hjá lögreglu og fyrir dómi. Í skýrslu sinni fyrir dóminum kvað vitnið þá A-kk-þf og fleiri varnarliðsmenn hafa farið á Traffic umrætt sinn. Hann hefði séð ákærða er þeir komu á staðinn og hefði hann verið að fylgjast með þeim eins og hann væri að bíða eftir þeim. Ákærði hefði hreyft sig eins og boxari og verið ögrandi gagnvart þeim. Hann kvað einhvern hafa komið til sín og sagt að A-kk-nf væri úti og að þar væru átök. Hann hefði ekki haft áhyggjur af því enda vitað hvernig átök væru og hefði hann ekki talið þörf á aðstoð hans. Hann hefði haldið að um væri að ræða pústra. Hann hefði farið að útidyrunum og litið yfir götuna og þá séð ákærða og A-kk-þf þar sem þeir stóðu úti á miðri götu. Ákærði hefði verið með bjórflösku í hendinni. Hann hefði þá séð ákærða lyfta hendi sinni og stinga A-kk-þf undir vinstri hönd. Blóð hefði spýst út og A-kk-nf gripið með hendinni um stungustaðinn og hefði hann síðan hörfað niður eftir götunni. Nú hefði öðrum varnarliðsmönnum verið brugðið. Leigubíl hefði borið þarna að og hefði A-kk-nf farið upp í hann ásamt fleiri mönnum. Á sama tíma hefði ákærði ásamt öðrum karlmanni og tveimur konum farið inn í svartan bíl. Þau hefðu reynt að aka í burtu en vitnið og félagar hans komið í veg fyrir það. Kvað hann ákærða hafa setið hægra megin aftur í bílnum. Lýsti vitnið síðan því sem þarna gerðist þar til lögreglan kom á vettvang.

Vitnið kvað marga hafa verið þarna úti og horft á. Það hefði verið ákærði sem hélt á flösku og stakk A-kk-nf. Vitnið kvaðst ekki hafa séð neinar flöskur fljúga. Vitnið kvaðst hafa verið búinn að drekka 4-5 bjóra um kvöldið og verið lítillega undir áhrifum áfengis. Aðspurt kvaðst vitnið hafa séð blóð á A-kk-þgf áður en hann hlaut seinni stunguna. Flaskan sem ákærði hélt á hefði verið brotin.

Vitnið J-x-x Q-x-x R-x-x varnarliðsmaður gaf skýrslu hjá lögreglu og fyrir dómi. Í skýrslu sinni fyrir dóminum kvaðst vitnið hafa farið á Traffic með félögum sínum umrætt sinn. Áður hefðu þeir farið í klúbb á vellinum. Hann kvað þá hafa drukkið þarna nokkur glös. Þarna inni hefði hann hitt A-kk-þf sem hefði skipst á einhverjum orðum við þann sem síðar stakk hann. Þeir hefðu farið að slást í kjölfar orðaskiptanna. Hann kvaðst hafa séð dökkan mann með smáfléttur taka flösku sér í hönd. Hann hefði séð hann sveifla hendinni og hefði hann þá séð að skyrta A-kk-ef var blóðug. Hann hefði séð manninn sveifla hendinni með flösku fyrir framan A-kk-þf og taldi hann flöskuna hafa verið brotna. Vitnið kvaðst síðan hafa farið í leigubíl með A-kk-þgf eftir að hann hafði meiðst. Vitnið kvaðst ekki hafa séð aðra í slagsmálum þarna og sjálfur hefði hann ekki tekið þátt í slagsmálunum.

Nánar aðspurður kvaðst hann aldrei hafa séð A-kk-þf inni á staðnum en er hann stóð fyrir utan innganginn hefði hann séð A-kk-þf og ákærða skiptast á orðum, fara út á götu og byrja að boxast og slást. Þetta hefðu ekki verið nein hópslagsmál. Nokkrir hefðu verið á götunni en ekki að slást, en verið að fylgjast með því sem var að gerast. Hann kvað slagsmálin hafa staðið í 5 mínútur eða skemmri tíma.

Vitnið C-x-x L-x-x B-x-x varnarliðsmaður gaf skýrslu hjá lögreglu og fyrir dómi. Fyrir dóminum skýrði vitnið svo frá að hann hefði verið fyrir utan skemmtistaðinn Traffic og kvaðst hann ekki muna annað en að A-kk-nf hafi verið stunginn þar. Hann kvaðst ekki hafa verið við drykkju. Hann hefði farið inn á staðinn en farið út er hann heyrði gauraganginn úti. Hann hefði séð tvo náunga í slagsmálum, annar hefði verið spænskur í útliti en hinn eins og dökkur Íslendingur. Aðrir hefðu ekki verið að slást. Þetta hefðu verið venjuleg slagsmál með hnefahöggum. Hann kvaðst þó varla muna eftir þessu. Í upphafi hefði hann ekki séð bjórflösku notaða en það hefði verið gert í lokin. Hann kvaðst hafa séð hreyfingu en bíll verið á milli. Spánverjanum hefði blætt og hann hlaupið til vina sinna við klúbbinn en hinn hefði hlaupið í burtu. Vitninu var bent á að í lögregluskýrslu hefði hann sagst hafa séð svartan mann sveifla einhverju að hvíta manninum sem hefði þá blætt. Hann kvaðst hvorugan manninn hafa séð áður og vissi ekki hvers lenskir þeir væru. Sá spænski í útliti hefði verið ljósari á hörund en hinn dekkri. Sá ljósari hefði særst. Hann kvaðst ekki hafa séð hvítan mann og svartan mann kasta bjórflöskum hvor í annan eða sparka hvor í annan. Þarna hefði verið hópur og hann engan þekkt Hann hefði verið upp við skemmtistaðinn en hópurinn hinum megin við götuna og bíll á milli. Hann hefði séð svarta manninn sveifla einhverju að hvíta manninum og hefði hann séð þegar sá kom hlaupandi blóðugur. Hann hefði ekki séð sveifluna en að það blæddi. Hann kvað ákærða, sem hann sá í réttinum, vera þann svarta sem var í átökunum.

Vitnið K-x-x J. E-x-x varnarliðsmaður gaf skýrslu hjá lögreglu og fyrir dómi. Fyrir dóminum skýrði vitnið svo frá að hann hefði farið á Traffic umrætt sinn. Hann hefði séð A-kk-þf og ákærða standa andspænis hvor öðrum fyrir utan skemmtistaðinn og eiga orðaskipti. Hann hefði gengið á milli þeirra og reynt að bera klæði á vopnin. Þá hefðu þeir verið úti á miðri götu. Ákærði hefði haldið á Breezer vínflösku í hægri hönd og fleygt henni að A-kk-þgf. Honum hefði ekki virst flaskan hitta hann. Þeir hefðu síðan farið í hringi og hann þá gripið inn í og tekið í ákærða sem hélt nú á bjórflösku. Hann hefði dregið ákærða að gangstéttarbrúninni. Er hann sleppti honum hefði ákærði gripið bjórflöskuna og fært sig inn á miðja götuna. Þá hefði A-kk-nf farið í áttina til ákærða. Ákærði hefði haldið á brotinni bjórflösku út í loftið. Er A-kk-nf nálgaðist ákærða hefði ákærði framkvæmt stunguhreyfingu og sært A-kk-þf. A-kk-nf hefði hörfað en ákærði aftur farið að honum og stungið hann aftur stungu undir holhöndina. A-kk-nf hefði nú farið að Traffic þar sem vinir hans hefðu tekið hann og farið með hann. Ákærði hefði hins vegar farið að svörtum bíl og sest aftur í. Kvaðst vitnið hafa farið að bílnum og opnað hurð á honum til að passa að honum yrði ekki ekið burt. Hann hefði haldið hurðinni en blökkukona hrópað á hann og sagt honum að loka. Hann hefði neitað því og sagt þeim að þau færu hvergi. Lögreglan væri á leiðinni. Hann lýsti síðan atganginum en þetta var eftir að búið var að fara með ákærða á brott.

Vitnið H-kvk-nf K-kvk-nf V-kvk-nf, kærasta ákærða, gaf skýrslu hjá lögreglu og fyrir dómi. Fyrir dóminum skýrði vitnið svo frá að hún hefði farið að skemmta sér á Traffic með ákærða og fleiri kunningjum. Er þau löbbuðu út hefði hópur stráka beðið eftir þeim. Þeir hefðu strax ráðist á strákana sem voru með henni. Þau hefðu reynt að komast inn í bíl. Hún kvað A-kk-þf hafa verið einn strákanna. Þeir hefðu ráðist á ákærða. Hún hefði tvisvar beðið A-kk-þf að hætta en hann hefði alltaf hjólað aftur í ákærða. Þeir hefðu reynt að halda honum. Hún kvaðst bara hafa séð hnefa á lofti. Ákærði hefði reynt að komast inn í bíl en A-kk-nf hefði dregið hann til baka. Hún kvaðst ekki hafa séð A-kk-þf stunginn. Hún kvaðst ekki geta útskýrt tilvist brotinnar bjórflösku í bifreiðinni. Hún kvað A-kk-þf hafa verið að reyna að tala við hana inni á skemmtistaðnum til að pirra ákærða. Hún hefði þá gengið burtu og þau ákærði ákveðið að fara heim. Þau hafi ekki viljað nein vandræði. Strákarnir hefðu þá beðið eftir þeim fyrir utan. Fleiri og fleiri hefðu komið út og átök hafist.

Vitnið D-x-x J-x-x E-x-x P-x-x gaf skýrslu hjá lögreglu og fyrir dómi. Fyrir dóminum kvað vitnið þá ákærða hafa alist upp saman og væri ákærði besti vinur hans. Hann kvaðst hafa verið fyrir utan skemmtistaðinn er strákarnir komu á eftir honum. Þeir hefðu farið að ýta í ákærða. Slagsmál hefðu svo brotist út og A-kk-nf og ákærði farið að slást. Vinir A-kk-ef hefðu svo hjólað í vitnið og hann orðið að verja sig. A-kk-nf og ákærði hefðu hins vegar slegist einir. Hann kvað bjórflöskum hafa verið hent út um allt. Hann myndi þó ekki allt. Hann kvaðst hafa séð blóð á A-kk-þgf en ekki hvernig það gerðist. Hann kvað rúðu hafa verið brotna í bíl hans eftir að allir voru sestir inn og hefði hann þá tryllst, sótt hníf og sagt stráknum sem braut rúðuna að nú væri þetta milli vitnisins og hans. Hann kvaðst ekki vita hvaðan brotna bjórflaskan kom í bílinn.

Vitnið E-kvk-nf C-x-x M-x-x gaf skýrslu hjá lögreglu og fyrir dómi. Fyrir dóminum greindi hún frá því að hún hefði farið á skemmtistaðinn Traffic með ákærða og fleiri kunningjum. Þar inni hefði hún séð A-kk-þf og fleiri Ameríkana. Hún kvaðst lítið muna eftir því sem gerðist fyrir utan skemmtistaðinn. Þeir hefðu verið að rífast. Hún kvaðst engan hafa séð með flösku í hendi. Hún kvaðst hafa séð A-kk-þf hlaupa með blóð á skyrtu. Hins vegar vissi hún ekki hvað hefði gerst. Þarna hefðu allir verið að slást. Þau hefðu sest inn í bíl og þá hefði lögreglan komið og handtekið þau öll. Hún kvað reiðan Ameríkana hafa brotið rúðu í bifreiðinni. Hún kvað fleiri hafa slegist heldur en ákærða og A-kk-nf. Vinir A-kk-ef hefðu einnig verið að kýla ákærða. Þeir hefðu t.d. reynt að ná ákærða út úr bílnum. Hún kvaðst aldrei hafa séð ákærða halda á brotinni flösku.

Vitnið L-x-x A-x-x C-x-x varnarliðsmaður gaf skýrslu hjá lögreglu og fyrir dómi símleiðis frá Bandaríkjunum. Fyrir dóminum skýrði hann svo frá að hann hefði verið á Traffic og hefði honum þá verið sagt að vinur hans væri úti að slást. Hann hefði farið út og séð ákærða og A-kk-þf í slagsmálum. Hann hefði þekkt ákærða sem hélt á brotinni flösku í hendinni. Hann hefði séð að A-kk-nf blæddi og hefðu slagsmálin þá stöðvast. Hann kvaðst reyndar hafa séð ákærða sveifla einhverju að A-kk-þgf en ekki séð stunguna. Eftir stunguna hefði verið kallað á leigubifreið og farið með A-kk-þgf á hersjúkrahús. Ákærði og félagar hans hefðu stokkið inn í bíl en verið hindraðir í að hverfa af vettvangi og handteknir af lögreglu skömmu síðar.

Vitnið L-kk-nf Þ-kk-nf gaf skýrslu fyrir dómi. Hann kvaðst hafa komið á vettvang sem lögreglumaður umrætt sinn að skemmtistaðnum Traffic, en tilkynnt hefði verið um hópslagsmál þar fyrir utan. Þeir hefðu fengið upplýsingar um númer bifreiðar sem meintir gerendur væru í. Er þeir komu á staðinn hefði umræddri bifreið verið ekið afturábak úr stæði en henni aftur verið lagt er þeirra varð vart. Vitnið kvað mann, dökkan á hörund, hefði setið hægra megin í aftursæti bifreiðarinnar og haldið á brotnum flöskustút. Hann hefði verið blóðugur á hendi. Umbeðinn hefði maðurinn lagt flöskustútinn frá sér í aftursætið. Þeir hefðu átt von á fleiri lögreglumönnum og því haldið fólkinu inni í bílnum. Vitnið kvað allt fólkið hafa verið tekið út um bílstjóradyrnar þar sem hægri framdyr hafi verið fastar og ekki hægt að opna þær. Fólkið hefði verið handtekið.

Vitnið V-kk-nf G-kk-nf V-kk-nf skýrði svo frá fyrir dómi að hann hefði orðið var við slagsmál við Traffic á þeim stað sem bifreið hans var. Þetta hefðu verið handalögmál sem færst hefðu upp götuna. Hann kvað annan strákinn hafa snúið til baka og hefði hann verið særður og úr honum blætt. Hann hefði síðan farið af staðnum í leigubifreið. Tveir menn hefðu verið að slást en með árásarmanninum hefðu verið félagar hans. Annar maðurinn hefði verið svartur en hinn hvítur Ameríkani. Félagi þess svarta hefði hlaupið að bíl og sótt hníf sem hann hélt á og er særði Ameríkaninn varð þess var að hann var særður hefði hann hlaupið inn í leigubifreið og rétt sloppið undan manninum með hnífinn. Vitnið kvaðst ekki hafa séð er Ameríkaninn var stunginn.

Vitnið Á-kk-nf H-kk-nf kvaðst hafa verið á leiðinni út að skemmta sér og gengið niður Hafnargötu framhjá skemmtistaðnum Traffic. Þá hefðu menn komið þaðan út og átök verið í gangi sem hefðu færst út á götuna. Hann kvaðst þó ekki muna þetta lengur vel. Hann kvaðst svo hafa séð þeldökkan mann veitast að varnarliðsmanni með brotna flösku og reyna að stinga til hans. Hann hefði hins vegar ekki séð hvort honum tókst að stinga hann. Átökin hefðu svo haldið áfram úti á götu og næst hefði hann séð svartan mann fara inn í bíl og teygja sig í eitthvað. Í því hefði íslensk stelpa hrópað og sagt að maðurinn væri með byssu. Maður þessi hefði labbað með eitthvað við síðuna, en hann hefði aldrei séð á hverju hann hélt. Hann hefði svo fært sig neðar í götuna og svo séð íslenska stelpu sem kom með Ameríkanann sem blæddi úr og setti hann upp í leigubíl sem fór með hann.

V-x-x C-x-x varnarliðsmaður gaf skýrslu símleiðis frá herstöð í Japan. H-x-x kvaðst hafa verið á skemmtistaðnum Traffic umrætt kvöld. Þar hefði A-kk-nf verið að slást við þeldökkan mann u.þ.b. 5,6- 5,7 feta háan með fléttur. Han hefði séð þá standa andspænis hvor öðrum. Sá þeldökki hefði kastað bjórflösku í áttina að A-kk-þgf en ekki hitt hann. Þá hefðu þeir farið út á miðja götuna og hefði hann þá séð manninn sveifla höndunum í kringum A-kk-þf og hefði hann séð eftir á að A-kk-nf blæddi. Sá þeldökki hefði haldið á brotinni bjórflösku í hendinni. Eftir að í ljós kom að A-kk-nf var særður hefði verið farið með hann á sjúkrahús. Sá þeldökki hefði hins vegar sest inn í svartan bíl ásamt tveimur öðrum karlmönnum og konu, en þau verið hindruð í að hverfa af vettvangi. Vitnið kvaðst hafa séð þann þeldökka sveifla brotinni flösku að A-kk-þgf að minnsta kosti í tvö skipti.

V.

J-kvk-nf Ó-kvk-nf J-kvk-nf læknanemi skoðaði ákærða á Heilbrigðisstofnun Suðurnesja þann 6. maí 2005. Í læknisvottorði hennar segir m.a. að nýr grunnur skurður sé á vinstri upphandlegg. Lítið sár á baki hægra megin, eins og eftir eitthvað oddhvasst. Mjög grunnur og fínlegur skurður á milli þumalfingurs og vísifingurs hægri handar, blóð á hægri hendi, mest á fingrum og fingurgómum, einnig á hægri upphandlegg. Lítið sár á vísifingri hægri handar, medialt. Litlar skrámur á upphandlegg hægri handar.

J-kvk-nf gaf skýrslu fyrir dómi og staðfesti vottorð sitt sem og læknisvottorð varðandi skoðun á vinum ákærða.

Samkvæmt uppskurðarskýrslu Hersjúkrahússins á Keflavíkurflugvelli varðandi A-kk-þf K-x-x A-x-x var hann fyrir aðgerð greindur með stungusár í vinstri holhönd, vinstri mjöðm og vinstri handlegg. Greining vegna aðgerðar var skráð: Stungusár í vinstri holhönd, vinstri mjöðm og vinstri handlegg. Aðgerðin hefði falist í skoðun stungusára, stöðvun blæðinga og að ganga frá sárum. Í lýsingu á aðgerð sem A-kk-nf gekkst undir segir m.a. í skýrslunni: “Nákvæm rannsókn leiddi í ljós tveggja sentimetra óreglulegt sár á afturhlið upphandleggs. Stór óregluleg sundurtæting var við vinstri holhönd er náði inn í vöðvann sem er einn þríhöfða og upp inn í holhöndina. Upphaflega hafði orðið vart umtalsverðrar blæðingar, hins vegar, við upphaf undirbúnings fyrir aðgerð var blæðing ekki mikil en við lok undirbúnings byrjaði að blæða á ný í holhönd. Jafnframt var 1 cm langt óreglulegt sár við holhönd brjóstkassamegin og 3 cm óreglulegt innra sár, einnig brjóstkassamegin í holhönd. Hvorugt þessara sára náði að ráði í gegnum húðbeðsfitulagið. Áhersla var fyrst lögð á holhöndina, sáradrögum komið þar fyrir og meiðslin rannsökuð……Að lokinni holhandaraðgerð var athyglinni beint að vinstri mjöðm. Um var að ræða nokkuð stórt sár, ca. 6 cm langt. Sárið var skörðótt og óreglulegt með fjölda húðflipa. Stungan var rétt við og niður- og afturvísandi að efri mjaðmarblaðsnibbu. Unnt var að koma fingri djúpt inn í þetta sár í gegnum vöðvafell, en þar sem það var niðurvísandi að mjaðmarkambi var engin hætta á að það næði inn í kviðarhol….”

Yfirskurðlæknirinn á hersjúkrahúsinu er framkvæmdi aðgerðina á A-kk-þgf, Dr. J-x-x N-x-x C-x-x þriðji gaf skýrslu fyrir dómi gegnum síma. Hann staðfesti uppskurðarskýrslu sína. Hann kvað verulega hafa blætt úr sárum A-kk-ef við komu á sjúkrahús. Aðspurður um hvort einhver líffæri A-kk-ef hefðu verið í hættu sagði hann að vegna legu sársins í holhönd hefði hann óttast að hætta væri á að lungu féllu saman og þá hefði hann haft áhyggjur af stórri æð undir höndinni. A-kk-nf hefði hins vegar ekki orðið fyrir skemmdum á lungum. Það hefði sést við skoðun á skurðstofu. Til þess hefðu sárin ekki verið nógu djúp. A-kk-nf hefði hins vegar getað verið í lífshættu ef ekkert hefði verið gert með tilliti til staðsetningar sára.

VI.

Ákærði neitar því að hafa stungið A-kk-þf K-x-x A-x-x með brotinni flösku eins og í ákæru greinir, en viðurkennir á hinn bóginn að hafa lent í áflogum við A-kk-þf og að hafa hent flösku í hann. Hér að framan hefur framburður ákærða verið rakinn og kemur þar fram að hann hafi verið mjög drukkinn þegar umrædd atvik áttu sér stað og gat ákærði ekki lýst atvikum. Í skýrslu sinni fyrir dóminum kvaðst hann hvorki geta lýst því hvernig hann réðst á aðra né hvernig aðrir réðust á hann. Þá gæti hann ekki lýst slagsmálunum að öðru leyti en því að allir hafi verið að slást við alla. Hann kannaðist þó við að hafa haldið á flösku og fleygt henni í A-kk-þf í varnarskyni eins og hann orðaði það. Er ákærða var kynntur framburður A-kk-ef um flöskuna sem hann hefði haldið á og stungur þær er hann hefði veitt A-kk-þgf kvaðst hann ekki muna eftir þessu og kvaðst hann jafnframt ekki muna hvort frásögn A-kk-ef gæti verið rétt.

A-kk-nf K-x-x hefur lýst atlögum ákærða og aðdraganda þess að átök urðu milli þeirra skilmerkilega og er samræmi í framburði hans hjá lögreglu og fyrir dómi. Kemur þar fram að ákærði hafi stungið hann a.m.k. tvisvar með brotinni flösku. Framburður A-kk-ef fær m. a. stoð í framburði vitnanna S-x-x K. S-x-x, J-x-x R-x-x, K-x-x J. E-x-x, L-x-x A-x-x C-x-x og V-x-x C-x-x, sem allir báru vitni um átök ákærða og A-kk-ef.

Vitnið S-x-x K. kvaðst hafa séð ákærða og A-kk-þf úti á miðri götu og hefði ákærði verið með bjórflösku í hendinni. Hann hefði séð ákærða lyfta hönd sinni og stinga A-kk-þf undir vinstri hönd. Blóð hefði þá spýst út og A-kk-nf gripið um stungustaðinn en síðan hörfað niður eftir götunni. Vitnið kvað flöskuna sem ákærði hélt á hafa verið brotna.

Vitnið J-x-x Q. R-x-x kvað A-kk-þf hafa farið að slást við þann er síðar stakk hann. Kvaðst hann hafa séð dökkan mann með smáfléttur taka sér flösku í hönd. Hann hefði svo séð hann sveifla hendinni með flöskunni, sem var brotin, fyrir framan A-kk-þf og síðan séð að skyrta A-kk-ef var blóðug. Hann kvaðst síðan hafa farið með A-kk-þgf í leigubifreið þar sem hann var særður.

Vitnið K-x-x J. E-x-x kvaðst hafa séð ákærða og A-kk-þf standa andspænis hvor öðrum og eiga orðaskipti. Hann hefði gengið á milli þeirra og reynt að bera klæði á vopnin. Ákærði hefði haldið á Breezer áfengisflösku og kastað henni að A-kk-þgf, en ekki hitt að því er vitninu virtist. Hann kvaðst hafa tekið í ákærða og farið með hann út að gangstéttarbrún. Ákærði hefði þá haldið á bjórflösku. Er hann sleppti ákærða hefði ákærði gripið bjórflöskuna og fært sig inn á miðja götu. A-kk-nf hefði þá farið í áttina til ákærða. Ákærði hefði haldið brotinni bjórflösku út í loftið. Er A-kk-nf nálgaðist ákærða hefði ákærði framkvæmt stunguhreyfingu og sært A-kk-þf. A-kk-nf hefði þá hörfað en ákærði farið aftur að honum og stungið hann aftur og nú undir holhöndina.

Vitnið L-x-x A-x-x C-x-x kvaðst hafa séð A-kk-þf og ákærða í slagsmálum fyrir utan Traffic. Hann hefði þekkt ákærða sem hefði haldið á brotinni flösku í hendinni. Hann hefði séð ákærða sveifla einhverju að A-kk-þgf en ekki séð stunguna. Hann hefði séð að A-kk-nf blæddi og hefðu slagsmálin þá hætt og hefði síðan verið farið með A-kk-þgf á hersjúkrahús.

Vitnið V-x-x C-x-x kvað A-kk-þf hafa verið að slást við þeldökkan mann umrætt sinn. Hann hefði séð þá standa andspænis hvor öðrum. Sá þeldökki hefði kastað bjórflösku í áttina að A-kk-þgf en ekki hitt hann. Akærði og A-kk-nf hefðu þá farið út á miðja götuna og hefði hann þá séð þann dökka sveifla höndunum í kringum A-kk-þf og hefði hann síðan séð að A-kk-nf blæddi. Hann kvað þann dökka hafa haldið á brotinni bjórflösku.

Þá hafa vitnin V-kk-nf G-kk-nf V-kk-nf og Á-kk-nf H-kk-nf borið bæði hjá lögreglu og fyrir dómi að hafa orðið vitni að átökum þar sem maður var stunginn og styður framburður þessara vitna framburð A-kk-ef og áðurgreindra vitna um atvik. Þannig kvaðst vitnið Á-kk-nf H-kk-nf hafa séð þeldökkan mann veitast að varnarliðsmanni með brotna flösku og reyna að stinga hann. Hefði hann síðan séð að úr þeim manni blæddi er hann var leiddur burt. Vitnið V-kk-nf G-kk-nf V-kk-nf kvaðst hafa orðið var handalögmála milli svarts manns og hvíts Ameríkana og hefðu átökin færst upp götuna. Ameríkaninn hefði síðan snúið til baka og hefði hann þá séð að það blæddi úr honum. Hann hefði síðan farið af staðnum í leigubifreið.

Þá bar vitnið L-kk-nf Þ-kk-nf, sem kom á vettvang sem lögreglumaður, að hægra megin aftur í bifreið þeirri sem ákærði settist inn í hefði setið maður dökkur á hörund sem hefði haldið á brotnum flöskustút og verið alblóðugur á hægri hendi.

Framburður félaga ákærða sem kveðast ekki hafa séð hann stinga A-kk-þf þykir ekki þess eðlis að hann veiki framburð A-kk-ef og annarra vitna af atvikum. Þeir vitna um átök en hafa ekki getað lýst því hvernig A-kk-nf hlaut áverka sína.

Samkvæmt því sem nú hefur verið rakið þykir þrátt fyrir neitun ákærða fram komin sönnun, sem hafin er yfir allan skynsamlegan vafa, um að ákærði hafi aðfaranótt laugardagsins 6. ágúst 2005, við skemmtistaðinn Traffic, Hafnargötu 30, Keflavík, ítrekað lagt til A-kk-ef K-x-x A-x-x með brotinni flösku, þannig að hann hlaut stungusár í vinstri mjöðm, vinstri upphandlegg og vinstri holhönd. En sú lýsing styðst við framlögð læknisfræðileg gögn og dómsframburð skurðlæknis í varnarliðinu.

Er háttsemi ákærða réttilega talin varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

.

Ákærði hefur ekki áður sætt refsingu svo kunnugt sé. Við ákvörðun refsingar ákærða ber að taka mið af því að hann stakk A-kk-nf K-x-x A-x-x tvisvar sinnum í líkamann með brotinni flösku svo hann særðist. Var um að ræða mjög hættulega atlögu sem hefði allt eins getað valdið meiri hættu og meira líkamstjóni en raun varð á. Þá var um að ræða atlögur sem ákærða mátti vera ljóst að væru líklegar til að valda tjóni á líkama A-kk-ef. Á hinn bóginn ber til þess að líta að hin hættulega árás ákærða á sér stað í beinu framhaldi af áflogum hans og A-kk-ef, en eins og A-kk-nf greindi frá fyrir dóminum fóru hann og ákærði út af skemmtistaðnum Traffic gagngert til þess að slást. Þykir því rétt að hafa hliðsjón af 3. mgr. 218. gr. b, almennra hegningarlaga, sbr. lög nr. 83/2005 við ákvörðun refsingar. Samkvæmt þessu þykir refsing ákærða hæfilega ákveðin fangelsi í 18 mánuði, en eftir atvikum og með hliðsjón af tildrögum árásarinnar og sakarferli ákærða þykir mega ákveða að fullnustu 15 mánaða af refsingunni skuli frestað og sá hluti refsingarinnar niður falla að liðnum þremur árum frá uppsögu dómsins haldi ákærði almennt skilorð 57. gr. almennra hegningarlaga nr. 19/1940, sbr. lög nr. 22/1955.

Skaðabótakrafa A-kk-ef K-x-x A-x-x á hendur ákærða sundurliðast þannig:

1. Miskabætur skv. 26. gr. skaðabótalaga 300.000 krónur

2. Lögmannsaðstoð sbr. sundurliðun 84.000 krónur

3. VSK af lögmannsaðstoð 20.580 krónur

Samtals 404.580 krónur.

Við flutning málsins fór lögmaður A-kk-ef fram á að tekið yrði tillit til aukins lögfræðikostnaðar í dómi um kröfuna.

Ljóst er að A-kk-nf K-x-x A-x-x varð fyrir umtalsverðum miska sem ákærða ber að bæta honum samkvæmt 26. gr. skaðabótalaga. Miskabótakröfu A-kk-ef þykir stillt í hóf og verður hún því tekin til greina með 300.000 krónum og skal hún bera vexti eins og í dómsorði greinir. Ekki þykja efni til að dæma hærri fjárhæð vegna lögmannskostnaðar en í bótakröfu samkvæmt ákæru getur enda hefur ákærði ekki samþykkt að hærri krafa en samkvæmt ákæru komist að í málinu.

Skaðabótakrafa E-kk-ef G-kk-ef sundurliðast þannig:

1. Fjártjón vegna afnotamissis bifreiðar 150.000 krónur

2. Kostnaður vegna þrifa á aftursætum 27.390 krónur

3. Kaup á nýju aftursæti 25.000 krónur

4. Lögmannsþóknun með VSK 93.375 krónur

Samtals 295.765 krónur.

Krafa E-kk-ef G-kk-ef er reist á atriðum sem eru utan ákæruefnis máls þessa, og er ekki sérgreind krafa um bætur fyrir tjón af háttsemi þeirri sem ákærði er borinn, sbr. 170. gr. laga nr. 19/1991. Samkvæmt því og með vísan til fordæmis í dómi Hæstaréttar frá 30. janúar 1987 í máli nr. 308/1986, verður eigi dæmt um kröfu þessa og er henni því vísað frá dómi.

Eftir úrslitum málsins ber að dæma ákærða til að greiða allan sakarkostnað sem samtals nemur 562.036 krónum að meðtöldum málsvarnarlaunum skipaðs verjanda hans, G-kvk-ef S-kvk-ef A-kvk-ef héraðsdómslögmanns, sem þykja hæfilega ákveðin 500.000 krónur að meðtöldum virðisaukaskatti.

Dómsuppsaga dróst vegna anna dómsformanns.

Dóm þennan kveða upp héraðsdómararnir F-kk-nf H. A-kk-nf, A-kvk-nf E-kvk-nf og S-kk-nf S-kk-nf.

Dómsorð:

Ákærði, G-x-x F-x-x U-x-x F-x-x, sæti fangelsi í 18 mánuði, en fresta skal fullnustu 15 mánaða af tildæmdri refsingu og skal sá hluti falla niður að liðnum þremur árum frá uppsögu dómsins haldi ákærði almennt skilorð 57. gr. almennra hegningarlaga nr. 19/1940, sbr. lög nr. 22/1955.

Ákærði greiði A-kk-þgf K-x-x A-x-x 404.580 krónur með vöxtum samkvæmt 8. gr. laga nr. 38/2001 um vexti og verðtryggingu frá 6. ágúst 2005 til 13. apríl 2006, en með dráttarvöxtum frá þeim degi til greiðsludags.

Skaðabótakröfu E-kk-ef G-kk-ef er vísað frá dómi.

Ákærði greiði 562.036 krónur í sakarkostnað, þar með talin málsvarnarlaun skipaðs verjanda síns, G-kvk-ef S-kvk-ef A-kvk-ef héraðsdómslögmanns, 500.000 krónur.

F-kk-nf H. A-kk-nf

A-kvk-nf E-kvk-nf

S-kk-nf S-kk-nf